Imtella' Jannar 10, 2022 Filmat: BNO News (Twitter), Eyewitness News (Twitter) Tal-inqas 19-il persuna, fosthom disat itfal, mietu f'nar f'binja ta' appartamenti fi New York. Skont is-Sindku ta' New York, Eric Adams, indarbu 32 persuna oħra li wħud minnhom jinsabu f'qagħda kritika. Filwaqt, li għadd ta' membri tal-Protezzjoni Ċivili rnexxielhom isalvaw diversi tfal min-nirien li ħelsuha ħafif. Hu rrappurtat li l-vittmi nstabu f'kull sular tal-blokka li fiha b'kollox 19-il sular. Uffiċjali qalu li n-nar tkebbes f'appartament fuq it-tieni u t-tielet sular il-Ħadd filgħodu. Mal-200 pumpier intbagħtu fuq is-sit fi Bronx biex jikkontrollaw u jitfu n-nar li skont l-uffiċjal ħa minn heater tal-elettriku. Il-kummissarju tad-dipartiment tan-nar qal li kien hemm żewġ sulari li ħadu n-nar imma d-duħħan infirex kullimkien u kien "bla preċedent." Fi kliemu, l-għadd tal-mejta huwa l-agħar li qatt kien hemm fi New York fi 30 sena. Fl-aħħar jiem, inċident simili f'Filadelfja, ħasad il-ħajja ta' 12-il ruħ, fosthom ta' tmint itfal. L-iżgħar vittma kienet tarbija ta' sena. Ara wkoll: Jidentifikaw lil uliedhom li mietu f'nirien f'Filadelfja – l-iżgħar vittma tarbija ta' sena